Diari Oficial de la Generalitat Valenciana


Sumari del DOGV 8037, del 11-05-2017 (2017/3692)

RESOLUCIÓ de 28 d'abril de 2017, de la Direcció General de Formació Professional i Ensenyaments de Règim Especial, per la qual es promou, a la Comunitat Valenciana, un procediment per a l'avaluació i l'acreditació de determinades unitats de competència professional, adquirides a través de l'experiència laboral o de vies no formals de formació, en la família professional de comerç i màrqueting, per a la qualificació professional COM085\_2 Activitats de venda.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8037

Data del DOGV
:   11-05-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/3692


Data del document
:   28-04-2017

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Correcció d'errades

 Descriptors 

:   * Conselleria d'Educació, Investigació, Cultura i Esport

RESOLUCIÓ de 28 d'abril de 2017, de la Direcció General de Formació Professional i Ensenyaments de Règim Especial, per la qual es promou, a la Comunitat Valenciana, un procediment per a l'avaluació i l'acreditació de determinades unitats de competència professional, adquirides a través de l'experiència laboral o de vies no formals de formació, en la família professional de comerç i màrqueting, per a la qualificació professional COM085\_2 Activitats de venda. [2017/3692]  
El procediment d'avaluació i acreditació de les competències professionals és un dels instruments i accions del Sistema Nacional de Qualificacions i Formació Professional, tal com estableix l'article 4, apartat 1, lletra b, de la Llei orgànica 5/2002, de 19 de juny, de les qualificacions i de la formació professional.  
Per mitjà del Reial decret 1224/2009, de 17 de juliol, de reconeixement de les competències professionals adquirides per experiència laboral, s'estableix el procediment i els requisits per a l'avaluació i l'acreditació de les competències professionals adquirides per les persones a través de l'experiència laboral o de vies no formals de formació, així com els efectes d'aquesta avaluació i acreditació de competències.  
  
Respecte d'això, l'Administració educativa ha previst, en l'article 40 del Reial decret 1147/2011, de 29 de juliol, pel qual s'estableix l'ordenació general de la Formació Professional del sistema educatiu, que l'acreditació parcial d'unitats de competència obtinguda a través del procediment determinat pel Reial decret 1224/09, permetrà, els que desitgen cursar els ensenyaments de la Formació Professional del sistema educatiu, sol·licitar la convalidació o l'exempció dels mòduls professionals establits en la norma que regule cada títol o curs d'especialització, a fi de completar o finalitzar aquests ensenyaments.  
Per la seua banda, l'Administració laboral, en el Reial decret 34/2008, de 18 de gener, pel qual es regulen els certificats de professionalitat, estableix, en l'article 8, que el certificat de professionalitat es pot obtindre per mitjà dels procediments per a l'avaluació i l'acreditació de les competències professionals adquirides a través de l'experiència laboral o de vies no formals de formació, així com per mitjà de l'acumulació d'acreditacions parcials de les unitats de competència que comprenga el certificat de professionalitat.  
A la Comunitat Valenciana s'han promogut, des de l'any 2009, procediments de reconeixement de la competència professional adquirida per experiència laboral, s'ha intentat donar resposta principalment a sectors subjectes a regulacions professionals. No obstant altres sectors professionals, amb un gran pes en la nostra economia, com és el cas del sector del comerç, empren un nombre molt elevat de professionals que encara que inicialment no disposaven d'una qualificació professional acreditada, amb el pas del temps, a través de la seua experiència professional i del seu esforç per formar-se per vies no formals de formació, han adquirit els coneixements, les habilitats i les destreses necessàries per a desenvolupar satisfactòriament el seu treball. En una societat cada vegada més exigent, disposar d'una qualificació professional reconeguda i acreditada oficialment facilita el manteniment de l'ocupació, així com l'accés o la promoció en aquest i permet la formació permanent de les persones que tinguen la inquietud de continuar aprenent per vies formals de formació. En conseqüència d'això, és oportú convocar un procediment de reconeixement de la competència professional adquirida per experiència laboral en el sector comerç.  
A la Comunitat Valenciana, el Decret 155/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport, atribueix al Servei de Gestió de la Formació i Qualificació Professional, de la Direcció General de Formació Professional i Ensenyaments de Règim Especial, la funció de gestionar el procediment de reconeixement, avaluació i certificació de les competències professionals.  
  
Per tot això, informat el Consell Valencià de Formació Professional, en virtut de les competències de l'article 15 del Decret 155/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport, aquesta direcció general resol:  
  
Primer. Objecte  
Aquesta resolució té per objecte dur a terme, en l'àmbit de la Comunitat Valenciana, l'avaluació i l'acreditació d'unitats de competència professional adquirides a través de l'experiència laboral o de vies no formals de formació, de conformitat amb el que estableix el Reial decret 1224/2009, de 17 de juliol, i les bases que es recullen en l'annex I.  
  
Segon. Unitats de competència, seus i places convocades  
Les unitats de competència objecte d'avaluació i acreditació, així com les places convocades i la seu en què està previst dur a terme el procediment, estan recollides en l'annex III, amb indicació, si és el cas, dels títols de Formació Professional i certificats de professionalitat en què estan incloses.  
  
Tercer. Execució  
Es faculta el Servei de Gestió de la Formació i Qualificació Professional, de la Direcció General de Formació Professional i Ensenyaments de Règim Especial, per a executar o aplicar el procediment d'avaluació i acreditació objecte d'aquesta resolució, d'acord amb les bases de la convocatòria i amb plena subjecció a les disposicions i normativa vigent en aquesta matèria.  
No obstant això, en tot allò que no es preveu expressament en aquesta resolució és d'aplicació el Reial decret 1224/2009, de 17 de juliol, pel qual es regula el reconeixement de les competències professionals adquirides per experiència laboral.  
  
Quart. Designació del personal assessor i avaluador  
La directora general de Formació Professional i Ensenyaments de Règim Especial, a proposta del Servei de Gestió de la Formació i Qualificació Professional, designarà el personal assessor i avaluador, habilitat degudament, que actuarà en la seu establida per a dur a terme el procediment de reconeixement de la competència professional adquirida per experiència laboral.  
  
Cinqué. Retribucions  
El personal assessor i avaluador funcionari designat per a participar en aquest procediment percebrà, una vegada finalitzat aquest, les compensacions econòmiques previstes en el Decret 24/1997, d'11 de febrer, del Govern Valencià sobre indemnitzacions per raó del servei i gratificacions per serveis extraordinaris del personal al servei de la Generalitat Valenciana. L'import del pagament al personal assessor i a les persones que componen la comissió d'avaluació quan siguen professionals o experts aliens a l'Administració, serà el mateix però en concepte de prestació de serveis especials.  
Per a ambdues funcions, avaluació i assessorament, es determinarà mitjançant una resolució de la directora general de Formació Professional i Ensenyaments de Règim Especial, el nombre màxim de sessions retribuïbles per família, o àrea professional si és el cas, i seu, en funció de les unitats de competència convocades, els candidats i les candidates admesos i el nombre de personal assessor i avaluador que participe en el procediment.  
  
Sisé. Seguiment del procediment  
El Consell Valencià de Formació Professional serà informat del desenvolupament i els resultats del procediment convocat per aquesta resolució.  
  
Seté. Documentació del procés  
L'expedient del procediment, en el qual es recolliran tots els registres i els resultats produïts al llarg d'aquest, serà custodiat en el centre designat com a seu.  
Els candidats i les candidates no admesos podran retirar la seua documentació en el centre en què l'hagen depositat dos mesos després de la publicació dels llistats d'admesos definitius, amb el termini d'un mes per a la retirada d'aquesta.  
Els candidats i les candidates admesos que hagen participat en el procediment podran retirar la seua documentació en el centre gestor dos mesos després de l'entrega de les acreditacions, amb el termini d'un mes per a la retirada d'aquesta.  
En ambdós casos, transcorregut el període fixat per a recuperar la documentació, si aquesta no ha sigut retirada, podrà ser destruïda.  
  
Huité. Permisos individuals de formació  
Per a facilitar l'accés a aquest procediment de reconeixement de competències professionals, es podran utilitzar els permisos individuals de formació, d'acord amb el que preveu l'article 21 de l'Ordre TAS/2307/2007, de 27 de juliol.  
  
Nové. Entrada en vigor i recursos  
La resolució produirà efectes des de l'endemà de la seua publicació en el Diari Oficial de la Generalitat Valenciana.  
  
Contra aquesta resolució, que no posa fi a la via administrativa, la persona interessada podrà interposar un recurs d'alçada davant del secretari autonòmic d'Educació i Investigació de la Conselleria d'Educació, Investigació, Cultura i Esport, en el termini d'un mes, a partir de l'endemà de la seua publicació, de conformitat amb el que estableixen els articles 121 i 122 de la Llei 39/2015, d'1 d'octubre, del procediment administratiu comú de les administracions públiques.  
  
València, 28 d'abril de 2017.- La directora general de Formació Professional i Ensenyaments de Règim Especial: Marina Sánchez Costas.  
  
  
  
ANNEX I  
Bases de la convocatòria  
  
1. Requisits de participació  
Les persones que desitgen participar en el procediment hauran de complir els requisits següents:  
1) Posseir la nacionalitat espanyola, haver obtingut el certificat de registre de ciutadania comunitària o la targeta de familiar de ciutadà de la Unió, o ser titular d'una autorització de residència o de residència i treball a Espanya en vigor, en els termes establits en la normativa espanyola d'estrangeria i immigració  
A més, com que s'han convocat unitats de competència d'una qualificació de nivell II.  
2) Tindre vint anys complits en el moment de realitzar la inscripció.  
  
3) Tindre experiència laboral i/o formació relacionada amb les competències professionals que es volen acreditar:  
a) En el cas d'experiència laboral. Justificar en els últims deu anys, transcorreguts abans de realitzar-se la convocatòria amb un mínim de 2000 hores treballades en total.  
b) En el cas de formació. Justificar almenys 300 hores en els últims deu anys transcorreguts abans de realitzarse la convocatòria. En els casos en què els mòduls formatius associats a la unitat de competència que es pretén acreditar contemplen una duració inferior, s'hauran d'acreditar les hores establides en aquests mòduls. Vegeu l'annex III.  
  
La justificació dels requisits de participació així com de l'historial professional i/o formatiu, es farà a través de la documentació que s'estableix en l'annex IV.  
Els candidats i les candidates que reunisquen els requisits d'experiència laboral o formativa indicats anteriorment i que no puguen justificar-los per mitjà dels documents assenyalats en l'annex IV, si són majors de 25 anys, podran sol·licitar la seua inscripció provisional en el procediment. En aquest cas, presentaran la justificació per mitjà d'alguna prova admesa en dret de la seua experiència laboral o aprenentatges no formals. Les comissions d'admissió estudiaran la documentació i determinaran, sense perjuí dels criteris de prioritat, si és procedent la seua inscripció definitiva.  
La falta del compliment dels requisits establits comporta l'exclusió de la convocatòria.  
  
2. Seu per al procediment  
Aquest procediment es durà a terme al Centre Integrat Públic de Formació Professional que es relaciona en l'annex III.  
  
3. Places convocades  
El nombre total de places convocades són les determinades en l'annex III.  
  
4. Fases i actuacions del procediment  
Aquest procediment d'avaluació i acreditació de competències professionals consta de les actuacions i les fases següents:  
1) Informació i orientació: aquesta fase ha de proporcionar informació bàsica de com obtindre l'acreditació d'unitats de competència, incloses en el Sistema Nacional de Qualificacions i Formació Professional, i sobre el procediment regulat per aquesta resolució.  
2) Preinscripció: aquesta actuació és necessària per a realitzar una distribució ajustada de candidats i de candidates seleccionats per seu. Es realitza de forma telemàtica basant-se en la declaració responsable dels candidats i de les candidates, que serà comprovada i contrastada en l'actuació següent.  
3) Admissió i inscripció dels candidats i de les candidates: en aquesta actuació es contrastarà el compliment dels requisits necessaris per a participar i la veracitat de l'autobaremació. La falsedat en les dades aportades o declarades comportarà la pèrdua dels drets a participar en aquesta convocatòria, sense perjuí del dret a reclamar davant de les llistes provisionals.  
4) Fase d'assessorament: de suport als candidats i a les candidates en la recopilació i ordenació de les evidències necessàries que demostren el domini professional relatiu a les unitats de competència que desitja que li siguen acreditades i d'orientació sobre les possibles accions formatives que han d'efectuar a fi de millorar la seua qualificació professional.  
5) Sol·licitud d'avaluació de la competència professional: una vegada finalitzada la fase d'assessorament, el candidat o la candidata a la vista de l'informe de l'assessor o de l'assessora, que no és vinculant, haurà de sol·licitar les unitats de competència en què vol ser avaluat.  
6) Fase d'avaluació: de comprovació, en cada una de les unitats de competència en què s'haja inscrit el candidat o la candidata, de la competència professional requerida en les realitzacions professionals corresponents.  
7) Assessorament final i individual sobre itineraris formatius que puguen completar un perfil professional.  
8) Fase d'acreditació i registre: es reconeixeran, s'acreditaran i es registraran les unitats de competència posseïdes i demostrades pels candidats i per les candidates al llarg del procediment d'avaluació. El document d'acreditació serà emés per la Direcció General de Formació Professional i Ensenyament de Règim Especial.  
  
5. Informació i orientació general  
Amb caràcter previ a l'inici del procediment de reconeixement de la competència professional, el Servei de Gestió de la Formació i Qualificació Professional, en col·laboració amb el centre designat com a seu, facilitarà informació general als possibles candidats sobre el desenvolupament del procediment, de manera que les persones interessades puguen prendre una decisió sobre la seua participació en aquest.  
  
Aquesta informació es traslladarà igualment als efectes oportuns a les oficines d'ocupació, a les agències de desenvolupament local i als distints agents socials i econòmics representats en el Consell Valencià de la Formació Professional.  
  
6. Preinscripció i termini de presentació  
6.1. Preinscripció  
Les persones que desitgen participar en el procés d'acreditació hauran de presentar una instància telemàticament. Les dades que es requereixen per a sol·licitar la preinscripció figuren en l'annex II.1 d'aquesta resolució. A més, els o les aspirants hauran d'emplenar de forma obligatòria, també telemàticament i en la mateixa aplicació, el seu historial professional i formatiu, el contingut del qual apareix en l'annex II.2. El formulari per a la sol·licitud s'ubicarà en el web de qualificacions professionals de la Conselleria d'Educació, Investigació, Cultura i Esport http://www.ceice.gva.es/va/web/cualificaciones-profesionales  
Una vegada emplenada la sol·licitud i remesa en línia, l'aspirant haurà d'imprimir-la i conservar-la per a presentar-la posteriorment si se li requereix en la fase d'admissió, juntament amb la documentació acreditativa que consta en l'annex IV, davant de la comissió, l'admissió de la seu que li haja sigut assignada.  
6.2. Termini de presentació  
El termini de presentació de sol·licituds serà de vint dies hàbils a comptar de l'endemà de la publicació en el Diari Oficial de la Generalitat Valenciana. En aquest còmput no s'inclouran els dissabtes, ni els diumenges ni els festius.  
  
7. Criteris d'ordenació  
En el cas que hi hagen més sol·licituds que places, s'aplicaran, als candidats i a les candidates que complisquen els requisits generals de la convocatòria, els criteris de prioritat que es detallen a continuació.  
Criteris de prioritat  
Criteri primer: residents a la Comunitat València  
Criteri segon: no residents a la Comunitat Valenciana  
Dins dels criteris de prioritat anteriors, les sol·licituds s'ordenaran per blocs, amb la prelació que es detalla a continuació. Per la qual cosa els candidats i les candidates hauran d'optar només per la participació en un dels blocs als efectes de barem, amb independència que òmpliguen les dades de la resta de blocs de l'historial professional i formatiu de la sol·licitud.  
Primer. Bloc de sol·licitants que tenen l'experiència laboral mínima exigida,relacionada amb la qualificació professional, i amb la documentació requerida per a justificar-la.  
Dins d'aquest bloc s'ordenaran els candidats i les candidates per l'experiència laboral (assalariats o autònoms), ordenats de forma decreixent pel nombre més elevat de dies acreditats per mitjà de l'Informe de vida laboral o informe de la mutualitat corresponent.  
Segon. Bloc de sol·licitants que no tenen l'experiència laboral mínima exigida però que acrediten formació no formal suficient relacionada amb les unitats de competència en què es preinscriuen.  
  
Dins d'aquest bloc, s'ordenaran, de forma decreixent, pel nombre més elevat d'hores de formació, acreditades per mitjà dels certificats corresponents.  
Tercer. Bloc de sol·licitants que tenen l'experiència laboral i/o formativa mínima exigida, no poden justificar-la amb la documentació prevista en l'annex IV, i són majors de 25 anys.  
Només ha d'optar-se per aquest bloc si no es pot optar pels anteriors, ja que aquests donen prioritat en la participació si hi ha més sol·licituds que places.  
Dins d'aquest bloc, s'ordenaran primer els candidats i les candidates per l'experiència laboral de forma decreixent pel nombre més elevat de dies declarats i a continuació les persones amb només formació no formal de forma decreixent, pel nombre més elevat d'hores de formació declarades.  
En cas d'empat en algun apartat, els candidats i les candidates s'ordenaran, de forma decreixent, per ordre d'arribada de la sol·licitud.  
  
8. Llistes de persones preinscrites que passen a la fase d'admissió  
8.1. Llistes provisionals de persones preinscrites  
En el web de qualificacions professionals de la Conselleria d'Educació, Investigació, Cultura i Esport, http://www.ceice.gva.es/va/web/cualificaciones-profesionales, es faran públiques les llistes provisionals, on s'indicaran les persones preinscrites, que una vegada aplicats els criteris de prioritat i de baremació segons les dades declarades per la persona interessada, passen a la fase d'admissió, amb indicació del centre o la seu adjudicada, les persones preinscrites que no passen momentàniament a la fase d'admissió, que queden en llista d'espera mentres dure la fase d'admissió i les persones excloses amb indicació del motiu d'exclusió.  
8.2. Reclamació i esmena de les llistes provisionals  
Durant els deu dies hàbils següents al de la seua publicació, les persones interessades poden reclamar o sol·licitar l'esmena d'algun error comés pel candidat o per la candidata quan va omplir la sol·licitud o l'autobarem, a través del procediment telemàtic que s'indique junt amb la llista provisional.  
8.3. Llistes definitives de les persones preinscrites  
El Servei de Gestió de la Formació i Qualificació Professional, rebudes les sol·licituds de correcció o esmena, corregirà, si és procedent, els errors a instància de les persones interessades en el termini màxim de cinc dies hàbils següents al de la finalització del termini de reclamació i farà públiques, en el web esmentat anteriorment, les llistes definitives amb les persones preinscrites que passen a la fase d'admissió, amb indicació del centre o la seu adjudicats, les persones preinscrites que queden en llista d'espera mentres dure la fase d'admissió i les persones excloses per no complir els requisits.  
Les dades que apareguen en les llistes definitives ja no podran ser objecte de reclamació excepte en el cas que en la fase següent siguen modificades per la comissió encarregada de l'admissió.  
Quan es publiquen les llistes definitives es convocarà les persones preinscrites que passen a la fase d'admissió a una sessió informativa i d'aportació de documents, d'assistència obligada, en les seus respectives.  
8.4. Situació de les persones preinscrites que momentàniament no passen a la fase d'admissió  
Les persones preinscrites que momentàniament no passen a la fase d'admissió conformen una llista d'espera i passaran a la fase esmentada si es generen vacants dins d'aquest període, sempre que acrediten els mèrits al·legats en l'autobarem. Per a això, seran convocades a través del web, per a aportar la documentació corresponent, per la qual cosa hauran de consultar aquest web regularment.  
  
9. Admissió  
9.1. Sessió per a aportació de documents  
a) Els candidats i les candidates preinscrits convocats han d'assistir personalment o autoritzar alguna persona per a aportar els documents que acrediten els requisits de participació, així com el seu historial professional i formatiu.  
b) La sessió té per objecte recollir la documentació que ha de presentar-se segons s'indica en l'annex IV, confrontar les còpies presentades amb els originals i, en el cas de detectar l'absència d'algun document, citar la persona interessada per a la seua presentació. La persona interessada ha de presentar originals o original i còpia per a confrontar si vol conservar-ne l'original.  
c) Els documents que es presentaran podran estar redactats en qualsevol de les dues llengües oficials de la Comunitat Valenciana, si no és així, hauran de ser acompanyats per la traducció oficial en alguna d'aquestes llengües.  
d) La falta d'assistència personal o autoritzada a la sessió s'entendrà com a renúncia a la convocatòria, llevat que acredite un motiu de força major que valorarà la comissió convocant.  
9.2. Revisió de la documentació aportada  
La comissió d'admissió constituïda en la seu, revisarà la documentació aportada pels candidats i les candidates.  
La falsedat en les dades aportades o declarades comportarà la pèrdua del dret a participar en aquesta convocatòria, sense perjuí de la possible reclamació a les llistes provisionals.  
Si abans de la publicació de la llista provisional de persones admeses es genera alguna vacant, es procedirà segons allò que s'ha indicat en l'apartat 8.4.  
9.3. Llistes provisionals de persones admeses  
La comissió avaluadora farà pública, almenys als taulers d'anuncis del centre o la seu, i l'administració en el web de qualificacions professionals de la Conselleria d'Educació, Investigació, Cultura i Esport, la llista provisional de persones admeses, no admeses i excloses amb expressió dels motius de l'exclusió.  
Les persones interessades disposaran de cinc dies hàbils, a partir de l'endemà de la publicació de les llistes provisionals, per a presentar, davant de la comissió, al·legacions contra aquestes. En les al·legacions no es podran presentar documents relatius a experiències diferents de les aportades inicialment.  
9.4. Llistes definitives de persones admeses  
La comissió d'admissió analitzarà les al·legacions presentades per les persones interessades i elaborarà la llista definitiva de persones admeses, no admeses i excloses, que s'exposarà en els taulers d'anuncis del centre o la seu, en el termini màxim de cinc dies hàbils posteriors a la finalització del termini de presentació de reclamacions. Respecte d'això s'entendran respostes les reclamacions a través de la publicació de les llistes definitives, i resultaran desestimades totes les reclamacions interposades a les llistes provisionals que no s'hagen tingut en consideració en les llistes definitives.  
Contra aquest acte, que no esgota la via administrativa, podrà interposar-se recurs d'alçada, en el termini d'un mes, davant de la directora general de Formació Professional i Ensenyaments de Règim Especial.  
  
10. Assessorament  
1) En funció del nombre de candidats i de candidates finalment admesos, la directora general de Formació Professional i Ensenyaments de Règim Especial, a proposta del Servei de Gestió de la Formació i Qualificació Professional, designarà el personal assessor adscrit per seus en aquest procediment, d'acord amb els criteris de proximitat del domicili laboral o particular a la seu, disponibilitat, heterogeneïtat de la procedència professional i requisits del Reial decret 1224/09.  
  
2) L'assessorament serà obligatori i tindrà caràcter individualitzat o col·lectiu, en funció de les necessitats dels candidats i de les candidates. Per a accedir a aquesta fase cal acreditar el pagament de la taxa corresponent i presentar la sol·licitud d'inscripció en la fase d'assessorament. Ambdós documents es podran trobar en el web de qualificacions professionals quan siga convocat a la reunió grupal d'assessorament. L'abandó o la renúncia a aquesta fase per part del candidat o de la candidata, que haurà de realitzar-se per escrit dirigit a la persona coordinadora de l'equip d'assessors, no comporta el reintegrament de la taxa corresponent. La falta d'assistència no justificada a les reunions grupals o individuals provocarà la pèrdua de la condició de candidat o candidata per al procediment. Es considerarà causa justificada els casos en què la no-assistència estiga motivada per malaltia pròpia que impossibilite l'assistència o perquè s'haja produït un deure inexcusable. S'entén com a deure inexcusable de caràcter públic o personal, l'obligació que incumbeix una persona l'incompliment de la qual li genera una responsabilitat d'índole penal, civil o administrativa. En aquests supòsits, haurà de justificar-se la circumstància succeïda per mitjà de document acreditatiu d'aquesta. En cas de justificar l'absència, el personal assessor, en el termini de cinc dies hàbils següents a la justificació, notificarà per correu electrònic o postal al candidat o a la candidata una nova data per a la sessió d'assessorament.  
3) Aquesta fase tindrà una duració màxima de 35 dies hàbils, i no es computaran els dissabtes, ni els diumenges ni els festius. En casos excepcionals i acreditats degudament, el Servei de Gestió de la Formació i Qualificació Professional podrà ampliar aquest termini.  
4) Començarà amb una reunió conjunta o per grups de candidats i de candidates, en la qual l'equip d'assessors informarà sobre la dinàmica general d'assessorament, els horaris, els mitjans per a comunicar-se amb el candidat o amb la candidata i totes les qüestions que l'equip d'assessors considere d'interés per a facilitar el procediment. Per una altra banda, es recollirà la sol·licitud d'inscripció en la fase i el document del pagament de les taxes o, si és el cas, la minoració o l'exempció d'aquesta.  
5) L'assessor o l'assessora, quan es considere necessari, citarà l'aspirant a participar en el procediment per a ajudar-lo, si és el cas, a autoavaluar la seua competència, completar el seu historial personal i/o formatiu o a presentar evidències que ho justifiquen, amb la finalitat d'identificar la correspondència dels seus aprenentatges amb les unitats de competència que serien més idònies als efectes de reconeixement.  
6) L'assessor o l'assessora, atenent la documentació aportada, realitzarà un informe orientatiu sobre la conveniència que l'aspirant accedisca a la fase d'avaluació i sobre les competències professionals que considera prou justificat el pas a la següent fase.  
7) Si l'informe citat en l'apartat anterior és positiu, es traslladarà a la comissió d'avaluació corresponent en el dossier de competències, que contindrà tota la documentació aportada, així com l'informe elaborat firmat degudament.  
8) Si l'informe és negatiu, se li indicarà al candidat o a la candidata la formació complementària que hauria de realitzar i els centres on podria rebre-la. No obstant això, atés que el contingut de l'informe de l'assessor o l'assessora no és vinculant, el candidat o la candidata podrà decidir passar a la fase d'avaluació. En aquest cas, també es traslladarà a la comissió d'avaluació, junt amb l'informe, la documentació referida en l'apartat 4.  
9) La fase d'assessorament finalitza amb l'entrega al candidat o a la candidata de l'informe de l'assessor o l'assessora.  
10) En previsió de possible cofinançament, al llarg d'aquesta fase, amb ajuda de l'assessor o de l'assessora, si és necessari, d'acord amb el Reglament 1304/2013, del Parlament i del Consell, de 17 de desembre de 2013, relatiu al Fons Social Europeu, el candidat o la candidata haurà de facilitar la informació que permeta complir els requisits d'informació a través d'indicadors d'execució, referits al moment previ a l'inici de la seua admissió al procediment d'acreditació de competències. Sense perjuí que en el cas que siga necessari aquesta informació es demane en la fase d'avaluació a través de les persones avaluadores.  
  
  
11. Avaluació  
1) En funció del nombre de candidats i de candidates finalment admesos, la directora general de Formació Professional i Ensenyaments de Règim Especial, a proposta del Servei de Gestió de la Formació i Qualificació Professional, designarà els avaluadors i les avaluadores adscrits per seus en aquest procediment, d'acord amb els criteris de proximitat del domicili laboral o particular a la seu, disponibilitat, heterogeneïtat de la procedència professional i requisits del Reial decret 1224/09.  
2) Per a prendre part en la fase d'avaluació, l'aspirant haurà de presentar una sol·licitud en el propi centre al final de la fase d'assessorament, i procedir a l'abonament de les taxes corresponents segons les unitats de competència en què s'ha inscrit per al seu reconeixement. L'abandó o la renúncia a aquesta fase per part del candidat o de la candidata, que haurà de realitzar-se per escrit dirigit al president de la comissió, no comporta el reintegrament de la taxa corresponent. L'assistència a les entrevistes estructurades, contrastos directes i proves d'avaluació, individuals o col·lectives, seran de caràcter obligatori. En el cas que el candidat o la candidata no poguera assistir-hi, haurà de justificar l'absència en el termini dels tres dies hàbils següents a la sessió o se'l tindrà per desistit de la seua sol·licitud, circumstància que es farà constar en l'expedient, i figurarà en l'acta d'avaluació, com a no presentada. Es considerarà causa justificada els casos en què la no-assistència estiga motivada per malaltia del candidat o de la candidata que li impossibilite l'assistència o per succeir un deure inexcusable de caràcter públic o personal. S'entén com a deure inexcusable de caràcter públic o personal, l'obligació que incumbeix a una persona l'incompliment de la qual li genera una responsabilitat d'índole penal, civil o administrativa. En aquests supòsits, haurà de justificar-se la circumstància succeïda per mitjà de document acreditatiu d'aquesta. En cas de justificar l'absència, la comissió d'avaluació en el termini de cinc dies hàbils següents a la justificació, notificarà per correu electrònic o postal al candidat o a la candidata una nova data per a l'entrevista, contrast o prova d'avaluació. D'una altra banda, durant el desenvolupament del procés d'avaluació, l'incompliment greu per part del candidat o de la candidata de les normes de prevenció de riscos laborals que s'hagen d'aplicar en les activitats d'avaluació, podrà provocar-ne la interrupció i la valoració negativa de la competència corresponent.  
3) Començarà amb una reunió conjunta o per grups de candidats i candidates, en la qual la comissió d'avaluació informarà sobre la dinàmica general de l'avaluació, els horaris, els mitjans per a comunicar-se amb el candidat o amb la candidata, el termini per al pagament de les taxes i totes les qüestions que es consideren d'interés per a facilitar-ne el procediment. Aquesta fase tindrà una duració màxima de 35 dies hàbils, i no es computaran els dissabtes, ni els diumenges ni els festius. En casos excepcionals i acreditats degudament, el Servei de Gestió de la Formació i Qualificació Professional podrà ampliar aquest termini.  
4) L'avaluació constarà de dues parts:  
a) Preparació de l'avaluació. En aquesta part, cada aspirant serà informat pel personal avaluador sobre les característiques d'aquesta fase. Així mateix, es fixaran els moments, els llocs i, en la mesura que siga possible, els procediments d'avaluació. Tot això serà recollit en un pla d'avaluació, que serà comunicat a cada candidat o candidata per part de la comissió avaluadora. Aquest pla serà elaborat tenint en compte tota la documentació aportada i generada pel candidat o per la candidata en la fase d'assessorament.  
b) Desenvolupament de l'avaluació:  
· En primer lloc, s'avaluaran les evidències indirectes, analitzant el dossier de competències presentat pel candidat o per la candidata. En el cas de decidir que no ha de passar a contrast d'evidències directes, és preceptiva almenys una entrevista estructurada amb el candidat o amb la candidata i comunicar-li, de manera motivada, la decisió per part de la comissió d'avaluació. En el cas de decidir que per evidències indirectes un candidat o una candidata té adquirides totes les unitats de competència sol·licitades, igualment serà preceptiva almenys una entrevista professional amb el candidat o amb la candidata, així com la comunicació posterior a aquesta persona de la decisió presa per part de la comissió d'avaluació.  
· Posteriorment, s'avaluaran les evidències directes, per a això s'utilitzaran diversos elements per a facilitar que el candidat o la candidata puga demostrar la seua competència, com ara: el dossier individual de competències, l'entrevista personal, l'observació o la simulació d'una pràctica o altres proves complementàries.  
5) L'avaluació, en cada una de les unitats de competència en què s'haja inscrit el candidat o la candidata, tindrà per objecte comprovar si demostra la competència professional requerida en les realitzacions professionals, en els nivells establits en els criteris de realització i en una situació de treball, real o simulada, fixada a partir del context professional.  
6) L'avaluació es realitzarà analitzant l'informe de l'assessor o l'assessora i tota la documentació aportada pel candidat o per la candidata i, si és el cas, demanant noves evidències necessàries per a avaluar la competència professional requerida en les unitats de competència en què s'haja inscrit.  
7) S'utilitzaran els mètodes que es consideren necessaris per a comprovar allò que s'ha explicitat per la persona que presente la seua candidatura en la documentació aportada. Aquests mètodes poden ser, entre altres, l'observació del candidat o de la candidata en el lloc de treball, simulacions, proves estandarditzades de competència professional o entrevista professional.  
8) La selecció dels mètodes i la seua concreció en activitats d'avaluació es realitzarà d'acord amb la naturalesa de la unitat de competència, les característiques de l'aspirant a participar en el procediment i els criteris per a l'avaluació recollits en les guies d'evidències.  
  
9) L'avaluació es desenvoluparà seguint una planificació prèvia, en la qual constaran, almenys, les activitats i els mètodes d'avaluació, així com els llocs i les dates previstos. De cada activitat quedarà un registre firmat per l'aspirant i l'avaluador/ora.  
10) Cada avaluador/ora realitzarà un informe per a la comissió d'avaluació amb la seua proposta de juí de competència.  
11) El resultat de l'avaluació de la competència professional en una determinada unitat de competència s'expressarà en termes de demostrada o no demostrada.  
12) El candidat o la candidata avaluat serà informat dels resultats de l'avaluació i tindrà dret a reclamació davant de la comissió d'avaluació.  
  
  
12. Comissió avaluadora  
1) La comissió avaluadora estarà integrada per un mínim de cinc persones habilitades com a avaluadores, almenys dues d'elles serà personal al servei de l'Administració, designades per la directora general de Formació Professional i Ensenyaments de Règim Especial a proposta del Servei de Gestió de la Formació i Qualificació Professional, seguint els criteris assenyalats en la base 10.1. Una d'aquestes actuarà de president o presidenta i una altra de secretari o secretària, i és requisit que siga personal al servei de l'Administració. Es garantirà, sempre que siga possible, la presència d'avaluadors tant del sector formatiu com del productiu. El seu funcionament i la seua actuació estaran subjectes als preceptes continguts en la Llei 40/2015, d'1 d'octubre, de règim jurídic del sector públic.  
D'una altra banda, segons el que preveu l'article 27.5 del Reial decret 1224/2009, per a poder participar com a avaluador/ora és necessari no trobar-se incurs en les circumstàncies d'abstenció previstes en l'article 23 de la Llei 40/2015, de règim jurídic del sector públic, i no haver realitzat tasques de preparació d'aspirants a procediments d'avaluació i acreditació de l'experiència laboral o la formació no formal en els cinc anys anteriors a la publicació d'aquesta convocatòria.  
  
2) La comissió avaluadora podrà demanar la col·laboració puntual de persones expertes, la participació de les quals haurà de ser autoritzada pel Servei de Gestió de la Formació i la Qualificació Professional.  
3) En el procés d'avaluació no podran intervindre persones que hagen participat com a assessors o assessores en aquesta mateixa convocatòria.  
4) Funcions de la comissió avaluadora  
a) Organitzar el procés d'avaluació a través d'un pla que incloga les activitats o les proves necessàries i la gestió derivada de la seua actuació.  
b) Valorar la documentació aportada pels candidats i per les candidates i per l'informe de l'assessor/ora. Es podrà requerir al candidat o a la candidata, si això fóra necessari, l'aportació d'una altra documentació complementària que evidencie l'adquisició de la competència professional que sol·licita que li siga reconeguda.  
c) Determinar el mètode i els instruments d'avaluació de la competència professional.  
d) Avaluar la competència professional a partir de la informació recopilada i les evidències generades i registrades al llarg de tot el procediment, prenent com a referent les realitzacions professionals i els criteris de realització de cada una de les unitats de competència.  
e) Recollir els resultats en una acta d'avaluació que junt amb tot l'expedient s'arxivarà en el centre que actue de seu.  
f) Resoldre les reclamacions que puguen presentar els candidats i les candidates durant el procés d'avaluació.  
g) Documentar el procés d'avaluació per al seguiment, el control i la garantia de qualitat.  
h) Informar el candidat o la candidata dels resultats de l'avaluació, així com de les oportunitats per a completar la seua formació i obtindre l'acreditació completa de títols de Formació Professional o certificats de professionalitat.  
i) Actuar, si és procedent, en la fase d'admissió, revisant la documentació aportada pels candidats i per les candidates admesos en la fase de preinscripció, publicant les llistes corresponents i atenent les possibles reclamacions.  
j) Una vegada informat el candidat o la candidata i en el termini màxim de quatre setmanes des de l'acreditació de la competència, obtindran de les persones admeses que hagen acreditat la seua competència professional en el procediment, els indicadors de resultat immediat, de conformitat amb allò que disposa l'article 5 del Reglament 1304/2013, del Parlament i del Consell, de 17 de desembre de 2013, relatiu al Fons Social Europeu, en previsió de possibles cofinançaments.  
k) Totes les altres vinculades a les seues funcions li siguen assignades pel Servei de Gestió de la Formació i Qualificació Professional.  
5) Funcions del president o de la presidenta de la comissió:  
a) Representar i mantindre la interlocució amb el Servei de Gestió de la Formació i la Qualificació Professional.  
b) Convocar i presidir les reunions de la comissió.  
c) Dirigir i coordinar les actuacions de la comissió.  
d) Supervisar i coordinar l'elaboració i el desenvolupament de les proves i les actuacions dels equips d'avaluació.  
e) Vetlar pel compliment de les normes establides en aquesta resolució.  
6) Funcions del secretari o de la secretària de la comissió:  
a) Redactar les actes i, si és el cas, donar fe dels acords adoptats en les reunions de la comissió.  
b) Rebre les propostes de juí de competència per al seu trasllat a la comissió.  
c) Expedir les certificacions de caràcter no acadèmic que siguen sol·licitades pels candidats i per les candidates o per l'Administració.  
d) Remetre les actes d'avaluació al Servei de Gestió de la Formació i la Qualificació Professional i arxivar còpia d'aquestes, junt amb la resta de l'expedient del procediment, en el centre de referència.  
  
e) Emplenar la documentació requerida als efectes de la indemnització econòmica corresponent que poguera correspondre per les actuacions de la comissió.  
f) Redactar i publicar les llistes corresponents en el procés d'admissió i inscripció.  
7) Funcions del conjunt d'avaluadors  
a) Elaborar els plans d'avaluació.  
b) Assistir a la realització de les proves i controlar el desenvolupament d'aquestes.  
c) Registrar totes les activitats d'avaluació, que seran firmades per les persones avaluadores i pel candidat o per la candidata.  
d) Proposar els juís de competència.  
e) Redactar els informes d'avaluació.  
f) Participar en el procés d'admissió i inscripció.  
  
13. Resultats de l'avaluació  
1) La comissió, a partir dels informes d'avaluació i de les actuacions desenvolupades, emetrà un juí de competència en relació amb les evidències directes o indirectes aportades per cada aspirant. El juí de competència s'expressarà de forma dicotòmica, en termes de competència demostrada o competència no demostrada.  
2) Els referents d'avaluació per al procés descrit en el punt anterior seran les unitats de competència, amb les seues corresponents realitzacions professionals i criteris de realització.  
3) El document en què s'expressa el juí de competència serà entregat personalment al candidat o a la candidata a fi de garantir-ne la confidencialitat necessària.  
  
14. Reclamacions  
Les persones interessades, contra les resolucions i els actes de tràmit de la comissió avaluadora, podran interposar reclamació davant del president o de la presidenta d'aquesta, en els cinc dies hàbils següents a la comunicació. La comissió resoldrà en el termini de cinc dies hàbils.  
  
Contra aquest acte, que no esgota la via administrativa, podrà interposar-se un recurs d'alçada davant de la directora general de Formació Professional i Ensenyaments de Règim Especial, en el termini d'un mes.  
  
15. Assessorament final  
Una vegada finalitzat el procés d'avaluació, el candidat o la candidata rebrà de la comissió avaluadora un escrit en el qual es farà constar, segons siga procedent:  
1) Possibilitats de formació, amb les orientacions pertinents, perquè puga acreditar en convocatòries posteriors les unitats de competència per a les quals havia sol·licitat acreditació.  
2) Possibilitats de formació, amb les orientacions pertinents, per a completar un títol de Formació Professional o un certificat de professionalitat.  
D'altra banda, quan el candidat o la candidata complete els requisits per a l'obtenció d'un certificat de professionalitat o un títol de Formació Professional, la comissió avaluadora li indicarà els tràmits necessaris per a l'obtenció d'aquest.  
  
16. Acreditació de les unitats de competència  
a) A les persones que siguen avaluades positivament, se'ls entregarà un document oficial de l'administració competent, d'acreditació de la unitat o unitats de competència corresponents.  
b) Les unitats de competència acreditades tenen valor en tot l'Estat i seran reconegudes als efectes d'acreditació parcial acumulable per a l'obtenció del títol de Formació Professional o certificat de professionalitat corresponent.  
c) En tot cas l'obtenció del títol de tècnic/a o de tècnic/a superior requerirà complir els requisits d'accés previstos en els ensenyaments corresponents, segons el que preveu la Llei orgànica 2/2006, d'educació, de 3 de maig.  
d) En el termini de sis mesos des de l'acreditació de la competència professional, l'Administració podrà sol·licitar als candidats o a les candidates avaluats l'actualització de les dades dels indicadors de resultat immediat demanades per la comissió d'avaluació, amb la finalitat de formalitzar els indicadors de resultat a llarg termini.  
  
17. Registre  
Les comissions d'avaluació traslladaran l'original de l'acta final al Servei de Gestió de la Formació i Qualificació Professional per a procedir a les acreditacions i incorporarles al registre oficial corresponent. S'hi guardarà una còpia de l'acta amb la resta de l'expedient.  
  
18. Drets d'inscripció. Taxes  
Per a accedir a la fase d'assessorament cal abonar una taxa única i per a accedir a la fase d'avaluació cal abonar una taxa per cada unitat de competència sol·licitada.  
Les taxes esmentades es fixaran a l'empara del que disposa l'article 133 del Decret legislatiu 1/2005, pel qual s'aprova el text refós de la Llei de taxes de la Generalitat i específicament allò que indica respecte d'això en la Llei 16/2010, del Consell.  
Les exempcions o les minoracions en l'import de les taxes seran les previstes en l'article 132 del text refós de la Llei de taxes de la Generalitat Valenciana:  
Es trobaran exempts del pagament de taxes «els subjectes passius que es troben inscrits com a demandants legals d'ocupació, amb una antiguitat mínima de tres mesos, referida a la data de la respectiva inscripció».  
Tenen dret a una bonificació del 50 % de la quota «les persones discapacitades amb un grau de minusvalidesa igual o superior al 33 %».  
  
La informació sobre l'imprés per a abonar les taxes així com la seua quantitat es facilitarà oportunament en el web de qualificacions professionals de la Conselleria d'Educació, Investigació, Cultura i Esport.